SL Uradni list Evropske unije C 6/36

POROČILO

o letnih računovodskih izkazih Evropskega skupnega podjetja za ITER in razvoj fuzijske energije za proračunsko leto 2011 z odgovori Skupnega podjetja

2013/C 6/05

UVOD

1. Evropsko skupno podjetje za ITER (1) in razvoj fuzijske energije je bilo ustanovljeno marca 2007 (2) za obdobje 35 let. Čeprav bodo glavne zmogljivosti za fuzijo razvite v Cadarachu v Franciji, je sedež Skupnega podjetja v Barceloni.

2. Naloge Skupnega podjetja so (3): (a) zagotavljati prispevek Euratoma Mednarodni organizaciji za fuzijsko energijo ITER (4), (b) zagotavljati prispevek Euratoma k dejavnostim širšega pristopa (dopolnilne skupne dejavnosti na področju fuzijskih raziskav) z Japonsko za hiter razvoj fuzijske energije in (c) pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z eksperimentalno obsevalno napravo za testiranje fuzijskih materialov in tehnologij.

3. Člani Skupnega podjetja so Euratom, ki ga zastopa Evropska komisija, države članice Euratoma in druge države, ki so sklenile sporazume o sodelovanju z Euratomom na področju nadzorovane jedrske fuzije in izrazile željo, da bi postale članice (31. decembra 2011: Švica).

INFORMACIJE V PODPORO IZJAVI O ZANESLJIVOSTI

4. Revizijski pristop Sodišča vključuje analitične revizijske postopke, preizkušanje transakcij na ravni Skupnega podjetja in oceno ključnih kontrol nadzornega in kontrolnega sistema. Dopolnjujejo jih dokazi, pridobljeni z delom drugih revizorjev (kadar je primerno) in analizo poslovodskih predstavitev.

IZJAVA O ZANESLJIVOSTI

5. Sodišče je v skladu z določbami člena 287(1) Pogodbe o delovanju Evropske unije revidiralo letne računovodske izkaze (5) Evropskega skupnega podjetja za ITER in razvoj fuzijske energije, ki jih sestavljajo „računovodski izkazi“ (6) in „poročila o izvrševanju proračuna“ (7) za proračunsko leto, ki se je končalo 31. decembra 2011, ter zakonitost in pravilnost transakcij, povezanih s temi izkazi.

6. Ta izjava o zanesljivosti je naslovljena na Evropski parlament in Svet v skladu s členom 185(2) Uredbe Sveta (ES, Euratom) št. 1605/2002 (8).

Odgovornost poslovodstva

7. Direktor je kot odredbodajalec odgovoren za izvrševanje prihodkov in odhodkov proračuna v skladu s finančno uredbo Skupnega podjetja in v mejah odobrenih proračunskih sredstev (9). Odgovoren je za vzpostavitev (10) organizacijske strukture, notranjih upravljavskih in kontrolnih sistemov ter postopkov za pripravo končnih računovodskih izkazov (11) brez pomembno napačne navedbe zaradi goljufije ali napake ter za zagotovitev zakonitosti in pravilnosti transakcij, povezanih s temi izkazi.

Revizorjeva odgovornost

8. Sodišče je odgovorno, da na podlagi svoje revizije predloži izjavo o zanesljivosti letnih računovodskih izkazov Skupnega podjetja ter o zakonitosti in pravilnosti z njimi povezanih transakcij.

9. Sodišče je revizijo izvedlo v skladu z mednarodnimi standardi revidiranja in etičnima kodeksoma MZRS in ISSAI (12). Ti standardi določajo, da mora Sodišče spoštovati etične in strokovne zahteve ter revizijo načrtovati in opraviti tako, da pridobi razumno zagotovilo, da so računovodski izkazi brez pomembno napačne navedbe in da so z njimi povezane transakcije zakonite in pravilne.

10. Revizija zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Postopki so izbrani na podlagi revizorjeve presoje, vključno z oceno tveganja pomembno napačne navedbe v računovodskih izkazih ali nezakonitih ali nepravilnih transakcij, ne glede na to, ali gre za goljufijo ali napako. Pri teh ocenah tveganja se upošteva notranja kontrola, ki se izvaja za pripravo in predstavitev računovodskih izkazov, da se pripravijo okoliščinam primerni revizijski postopki. Med revizijo Sodišča se tudi ovrednotijo primernost uporabljenih računovodskih usmeritev, razumnost računovodskih ocen, ki jih je pripravilo poslovodstvo, in skupna predstavitev računovodskih izkazov.

11. Sodišče meni, da so pridobljeni revizijski dokazi zadostna in ustrezna osnova za spodaj podani mnenji.

Mnenje o zanesljivosti računovodskih izkazov

12. Po mnenju Sodišča letni računovodski izkazi Skupnega podjetja v vseh pomembnih vidikih pošteno predstavljajo njegovo finančno stanje na dan 31. decembra 2011 ter rezultate njegovega poslovanja in denarne tokove za leto, ki se je takrat končalo, v skladu z določbami njegove finančne uredbe.

Mnenje o zakonitosti in pravilnosti z izkazi povezanih transakcij

13. Po mnenju Sodišča so transakcije, povezane z letnimi računovodskimi izkazi Evropskega skupnega podjetja za ITER in razvoj fuzijske energije, za proračunsko leto, ki se je končalo 31. decembra 2011, v vseh pomembnih vidikih zakonite in pravilne.

14. Zaradi pripomb, navedenih v odstavkih 15 do 32, mnenji Sodišča nista vprašljivi.

PRIPOMBA O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

15. Stopnja realizacije za razpoložljive odobritve za prevzem obveznosti je bila 99,7 %, za odobritve za plačila pa 85,7 %. 42 % od 611 milijonov EUR odobritev za prevzem obveznosti, ki so bile na voljo za operativne dejavnosti, je bilo izvršenih prek neposrednih posameznih prevzetih obveznosti, preostalih 58 % pa prek skupnih prevzetih obveznosti.

PRIPOMBI O KLJUČNIH KONTROLAH NADZORNEGA IN KONTROLNEGA SISTEMA SKUPNEGA PODJETJA

16. Računsko sodišče je že poročalo, da sistemi notranje kontrole Skupnega podjetja niso bili v celoti vzpostavljeni in se niso izvajali tako, kot je določeno v njegovi finančni uredbi (13). Notranji revizor Skupnega podjetja je 31. maja 2010 izdal poročilo, v katerem je opozoril na vprašanji finančnih krogov in ločitve nalog.

17. V odziv je upravni odbor junija 2010 sprejel načrt za izboljšanje upravljanja, skupaj s predlogom za spremembo organizacijske strukture in okrepitev finančnih krogov. Čeprav je bil dosežen precejšen napredek (14), je treba izvesti več ukrepov: — integrirano orodje za upravljanje proračunskih, finančnih in operativnih informacij še ni vzpostavljeno, — po pričakovanjih bo upravljavski sistem za spremljanje izvajanja projektov in izvrševanje proračuna začel delovati najpozneje v tretjem četrtletju leta 2012, — računovodja še ni povsem dokončal potrjevanja s tem povezanih sistemov in bi moral z njim nadaljevati v letu 2012 (15), — izčrpna strategija naknadnih revizij za donacije in operativne pogodbe še ni bila sprejeta (glej odstavka 22 in 23), — akcijski načrti, ki jih je Skupno podjetje sprejelo v odziv na notranje revizije finančnih krogov, upravljanja donacij in pogodb s strokovnjaki, še niso v celoti izvedeni (16), — vaja za obvladovanje tveganja na korporativni ravni ni bila izvedena.

Javno naročanje in donacije

18. Kot je Sodišče navedlo v svojem poročilu za leto 2010 (17), si mora Skupno podjetje bolj prizadevati za povečanje konkurence. Število ponudb, prejetih za postopke operativnih javnih naročil, podpisanih v letu 2011, je bilo še vedno nizko (18), in sicer povprečno dve, pri razpisih za donacije pa je bil v povprečju prejet le po en predlog.

19. V enem primeru odločitev o razveljavitvi odprtega postopka in uporabi postopka s pogajanji ni bila ustrezno utemeljena. V drugem primeru se je Skupno podjetje odločilo za pogajanja z dvema podjetjema, ki sta oddali ponudbi v okviru odprtega postopka (čeprav ena od njiju ni bila tehnično skladna). V drugem primeru niti izbira postopka s pogajanji niti količine in pogodbena cena niso bili ustrezno utemeljeni.

20. Revizija, ki jo je opravilo Sodišče, je potrdila ugotovitve notranje revizije, izvedene leta 2011 na področju javnega naročanja, namreč: — predhodno informativno obvestilo se ne uporablja kot instrument za povečanje vnaprejšnjega oglaševanja prihodnjih razpisov (19), — ni sistema za spremljanje in obvladovanje sprememb pogodbenih zahtev, da bi se lahko ugotovila in odpravila odstopanja od stroškov, — procesi javnega naročanja pogosto trajajo predolgo in priprava razpisne dokumentacije ni učinkovita, — ocene stroškov niso dobro dokumentirane.

21. Revizija je prav tako pokazala, da postopki predhodne kontrole, ki se uporabljajo pri plačilih, izvršenih na podlagi pogodb in sporazumov o donaciji, niso dovolj dokumentirani (20).

Revizije kontrole kakovosti in naknadne kontrole pri javnem naročanju in donacijah

22. Skupno podjetje ima sistem za izvajanje revizij (21) na ravni izvajalcev, katerih namen je preverjanje izpolnjevanja zahtev v zvezi z zagotavljanjem kakovosti (22). Vendar obseg teh revizij ne zajema finančnih vidikov izvajanja pogodb.

23. Skupno podjetje je v letu 2011 začelo izvajati naknadne kontrole za ocenjevanje zakonitosti in pravilnosti izvajanja dodeljenih donacij. Kljub doseženemu napredku (23) Skupno podjetje nima celostne strategije za naknadne kontrole. Takšna strategija bi morala zajemati izvajanje pogodb o donacijah in pogodb o javnih naročilih.

DRUGE ZADEVE

Pravice intelektualne lastnine in industrijska politika

24. Upravni odbor je 28. marca 2012 sprejel politiko Skupnega podjetja o pravicah intelektualne lastnine in širjenju informacij. Vendar v času revizije (aprila 2012) še niso bila pripravljena podrobna pravila za njeno izvajanje, kot določa statut (24).

25. Upravni odbor še ni sprejel industrijske politike, ki jo zahteva statut (25).

Zamude pri plačilih letnih članarin

26. 12 članov je zamujalo s plačilom prispevkov za leto 2011.

Služba Komisije za notranjo revizijo

27. Listino o delu službe Komisije za notranjo revizijo je upravni odbor sprejel 25. novembra 2011, skupaj z usklajenim strateškim revizijskim načrtom za obdobje 2012–2014. V skladu s tem je bila finančna uredba Skupnega podjetja spremenjena tako, da so bile uvedene določbe okvirne uredbe (26) o pooblastilih notranjega revizorja Komisije.

Finančna uredba in pravila za njeno izvajanje

28. Sodišče je 9. oktobra 2008 izdalo Mnenje št. 4/2008 o finančni uredbi za Evropsko skupno podjetje za ITER in razvoj fuzijske energije (fuzija za energijo), ki je vsebovalo 50 priporočil. Upravni odbor Skupnega podjetja je na svoji seji 1. junija 2011 sklenil, da sprejme večino opažanj Računskega sodišča (37 priporočil je bilo sprejetih v celoti, 11 jih je bilo sprejetih s pripombami, samo dve pa sta bili zavrnjeni), in v skladu s tem spremenil svojo finančno uredbo (27).

29. Vendar Sodišče meni, da nekatere določbe pravil za izvajanje, ki jih je sprejelo Skupno podjetje (28), odstopajo od izvedbenih pravil za splošno finančno uredbo EU brez zadostne utemeljitve.

Prispevek EU k fazi izgradnje ITER

30. Svet je julija 2010 (29) sprejel spremenjeno proračunsko oceno prispevka Skupnega podjetja za fazo izgradnje v višini 6,6 milijarde EUR (vrednost iz leta 2008), s čimer se je prvotna ocena podvojila. Kot je poročal notranji revizor (30), Skupno podjetje še nima orodja za redno spremljanje veljavnosti ocen in poročanje o potencialnih odstopanjih.

Spremljanje popravnih učinkov prejšnjih ugotovitev

Status financiranja projekta ITER v obdobju 2012–2013

31. Svet, Evropski parlament in Komisija so 1. decembra 2011 sklenili dogovor o financiranju 1 300 milijonov EUR dodatnih stroškov za projekt ITER v obdobju 2012–2013 (31).

Sporazum z državo gostiteljico

32. V skladu s sporazumom z državo gostiteljico, podpisanim s Kraljevino Španijo 28. junija 2007, bi moralo Skupno podjetje do junija 2010 dobiti na razpolago stalne prostore. Vendar jih v času revizije (aprila 2012) še ni imelo.

To poročilo je sprejelo Računsko sodišče v Luxembourgu na zasedanju 15. novembra 2012. Za Računsko sodišče Vítor Manuel da SILVA CALDEIRA Predsednik

(1) ITER: mednarodni termonuklearni poskusni reaktor.

(2) Odločba Sveta 2007/198/Euratom z dne 27. marca 2007 o ustanovitvi Evropskega skupnega podjetja za ITER in razvoj fuzijske energije ter dodelitvi prednosti le-temu (UL L 90, 30.3.2007, str. 58).

(3) V Prilogi, ki je predstavljena v informativne namene, so povzeti pristojnosti, dejavnosti in razpoložljivi viri Skupnega podjetja.

(4) Mednarodna organizacija za fuzijsko energijo ITER je bila ustanovljena oktobra 2007 za začetno obdobje 35 let za izvajanje projekta ITER, katerega cilj je dokazati znanstveno in tehnično izvedljivost fuzijske energije. Člani so Euratom, Ljudska republika Kitajska, Republika Indija, Japonska, Republika Koreja, Ruska federacija in Združene države Amerike.

(5) Sodišče je začasne letne računovodske izkaze prejelo 1. marca 2012. Priloženo jim je poročilo o upravljanju proračuna in finančnem poslovodenju med letom, ki med drugim vsebuje podatke o stopnji izvrševanja odobrenih proračunskih sredstev.

(6) Računovodski izkazi zajemajo bilanco stanja in izkaz poslovnega izida, izkaz denarnih tokov, izkaz sprememb čistih sredstev in prilogo k računovodskim izkazom, v kateri so opisane glavne računovodske usmeritve in podana druga pojasnila.

(7) Poročila o izvrševanju proračuna vsebujejo izkaz realizacije proračuna in njegovo prilogo.

(8) UL L 248, 16.9.2002, str. 1.

(9) Člen 33 Uredbe Komisije (ES, Euratom) št. 2343/2002 (UL L 357, 31.12.2002, str. 72).

(10) Člen 38 Uredbe (ES, Euratom) št. 2343/2002.

(11) Pravila, ki veljajo za organe EU v zvezi s predstavitvijo računovodskih izkazov in računovodstvom, so določena v poglavjih 1 in 2 naslova VII Uredbe (ES, Euratom) št. 2343/2002, kakor je bila nazadnje spremenjena z Uredbo (ES, Euratom) št. 652/2008 (UL L 181, 10.7.2008, str. 23), in so sestavni del finančne uredbe Evropskega skupnega podjetja za ITER in razvoj fuzijske energije.

(12) Mednarodna zveza računovodskih strokovnjakov (MZRS) in Mednarodni standardi za vrhovne revizijske institucije (ISSAI).

(13) Odstavek 21 poročila za proračunsko leto 2009 se nanaša na reorganizacijo oddelčne strukture Skupnega podjetja, zaradi katere se po mnenju Sodišča porajajo vprašanja o ločitvi nalog za finančne in operativne dejavnosti.

(14) V letu 2011 so bili izbrani in imenovani vodja oddelka ITER, vodja administrativnega oddelka ter vodja enote za proračun in finance. Imenovanje vodij projektnih ekip in uvedba orodja ABAC Contracts sta bila aprila 2012 skoraj zaključena, dokončani pa so bili tudi finančni krogi skupaj z administrativnim in finančnim priročnikom.

(15) Potrjevanje s tem povezanih sistemov, ki ga opravi računovodja, bi moralo zajemati informacije o neposrednem preizkušanju podatkov, opravljenem na vzorcu transakcij za ključne kontrole Skupnega podjetja.

(16) Skupno podjetje je 30. junija 2010 sprejelo akcijski načrt v odziv na notranjo revizijo finančnih krogov, 14. februarja 2011 akcijski načrt v odziv na notranjo revizijo upravljanja donacij in 19. novembra 2011 akcijski načrt v odziv na notranjo revizijo pogodb s strokovnjaki.

(17) Odstavek 20 poročila Računskega sodišča za leto 2010 se sklicuje na nizko raven konkurence pri javnem naročanju in donacijah.

(18) Skupno podjetje je uporabilo tudi visok delež postopkov s pogajanji (približno dve tretjini pogodb, podpisanih za operativna naročila v letu 2011, brez okvirnih pogodb).

(19) Člen 107 izvedbenih pravil Skupnega podjetja določa, da je predhodno informativno obvestilo sredstvo, s katerim lahko Skupno podjetje informativno objavi ocenjeno skupno vrednost pogodb in okvirnih pogodb po kategorijah storitev ali skupinah proizvodov ter osnovne značilnosti pogodb o delih, ki jih namerava oddati prek omejenega postopka ali konkurenčnega dialoga v proračunskem letu.

(20) Pregled poročil o tehničnem sprejetju, ki ga izvede uradnik za finančno preverjanje, na primer, ni dokumentiran.

(21) 15 od 18 revizij kakovosti, izvedenih v letu 2011, je bilo maja 2012 že zaključenih. Pri revizijah je bil samo za en projekt izražen pridržek, da njegova uspešnost ni zadovoljiva, ugotovljenih pa je bilo sedem stanj neskladnosti s postopki in 139 področij za izboljšanje.

(22) Obseg revizij zajema načrt za kakovost, neskladnosti, kontrolo nakupov in upravljanje oddajanja del podizvajalcem, ravnanje z dokumentacijo in upravljanje podatkov, upravljanje sprememb in odstopanj, načrt za kontrolo kakovosti za gradbena dela, podroben urnik projekta, obvladovanje tveganj pri pogodbah in načrt za kontrolo kakovosti za tehnična dela.

(23) Novembra 2011 je bil v enoto za notranjo kontrolo imenovan nov član z izrecno nalogo, da vzpostavi postopek za izvajanje naknadnih kontrol pri javnem naročanju in donacijah. F4E bo tudi upošteval okvirni pogodbi Komisije za naknadne revizije.

(24) Člen 8(4) statuta, priloženega Odločbi 2007/198/Euratom, določa, da direktor „sestavi pravila za pravice intelektualne lastnine in industrijske politike ter za širjenje informacij“.

(25) Člen 6(3) statuta, priloženega Odločbi 2007/198/Euratom, določa, da upravni odbor „v dogovoru s Komisijo sprejme pravila o industrijski politiki, pravicah intelektualne lastnine in širjenju informacij“.

(26) Uredba (ES, Euratom) št. 2343/2002.

(27) Druga sprememba finančne uredbe Skupnega podjetja Fuzija za energijo z dne 25. novembra 2011.

(28) Pragovi iz členov 80 in 100, konkurenčni dialog iz člena 96 in sestava komisij za odpiranje ponudb iz členov 119 in 120.

(29) Sklep Sveta o stanju ITER z dne 7. julija 2010 (Sklic 11902/10).

(30) Poročilo notranjega revizorja o postopkih pred oddajo javnega naročila z dne 13. januarja 2012.

(31) UL L 4, 7.1.2012, str. 12.

PRILOGA Evropsko skupno podjetje za ITER in razvoj fuzijske energije (Barcelona) Pristojnosti in dejavnosti Področja pristojnosti Skupnosti, ki izhajajo iz Pogodbe (izvlečki iz členov 45 in 49 Pogodbe o ustanovitvi Evropske skupnosti za atomsko energijo) Poglavje 5 Pogodbe o ustanovitvi Evropske skupnosti za atomsko energijo o „skupnih podjetjih“, zlasti: Člen 45: „Podjetja, ki so bistvenega pomena za razvoj jedrske industrije v Skupnosti, se lahko v skladu s členi, navedenimi v nadaljevanju, ustanovijo kot skupna podjetja v smislu te pogodbe.“ Člen 49: Skupna podjetja se ustanovijo s sklepom Sveta. Vsako skupno podjetje je pravna oseba. Pristojnosti Skupnega podjetja (Odločba Sveta 2007/198/Euratom) Cilji — zagotavljati prispevek Evropske skupnosti za atomsko energijo („Euratom“) Mednarodni organizaciji za fuzijsko energijo ITER, — zagotavljati prispevek Euratoma k dejavnostim širšega pristopa z Japonsko za hitro uresničitev fuzijske energije, — pripraviti in usklajevati program dejavnosti za pripravo gradnje demonstracijskega fuzijskega reaktorja in sorodnih naprav, vključno z Eksperimentalno obsevalno napravo za testiranje fuzijskih materialov in tehnologij (IFMIF). Naloge — nadzoruje priprave lokacije projekta ITER, — zagotavlja komponente, opremo, materiale in druge vire Organizaciji ITER, — upravlja javna naročila v odnosu do Organizacije ITER in zlasti s tem povezane postopke zagotavljanja kakovosti, — pripravlja in usklajuje sodelovanje Euratoma v znanstvenih in tehničnih izkoriščanjih projekta ITER, — usklajuje znanstvene in tehnološke raziskave in razvojne dejavnosti za podporo prispevka Euratoma Organizaciji ITER, — zagotavlja finančni prispevek Euratoma Organizaciji ITER, — zagotavlja kadrovske vire za Organizacijo ITER, — sodeluje z Organizacijo ITER in izvaja druge dejavnosti za pospeševanje Sporazuma ITER. Vodenje Upravni odbor Upravni odbor je odgovoren za nadzor Skupnega podjetja pri uresničevanju njegovih ciljev in zagotavlja tesno sodelovanje med Skupnim podjetjem in njegovimi člani pri uresničevanju dejavnosti. Podporna enota Podporna enota je organ v sestavi upravnega odbora Fuzije za energijo in zagotavlja podporo pri komunikaciji in usklajevanju med upravnim odborom, odbori F4E in poslovodstvom F4E. Odbor za administracijo in finance Odbor za administracijo in finance pomaga upravnemu odboru pri administrativnih in finančnih zadevah v zvezi z ITER, širšim pristopom in pripravami za demonstracijske fuzijske reaktorje (DEMO). Revizijski odbor Revizijski odbor je odbor za svetovanje upravnemu odboru in ima pregled nad finančnim poročanjem in računovodstvom, vodenjem, notranjo kontrolo in obvladovanjem tveganja ter zunanjo in notranjo revizijo. Izvršni odbor Izvršni odbor pomaga upravnemu odboru pri pripravi njegovih odločb in prevzema vse druge naloge, ki mu jih upravni odbor lahko naloži. Odbor za tehnično svetovanje Odbor za tehnično svetovanje po potrebi svetuje upravnemu odboru in direktorju pri sprejemanju in izvajanju projektnega načrta in delovnih programov. Direktor Direktor je glavni izvršni direktor, ki je odgovoren za tekoče vodenje Skupnega podjetja in je njegov pravni zastopnik. Zunanja revizija Evropsko računsko sodišče. Notranja revizija Vzpostavljena od 1. julija 2009. Organ za razrešnico Parlament na priporočilo Sveta. Viri, ki so bili Skupnemu podjetju na voljo v letu 2011 Proračun 263,57 milijona EUR, od katerih se 93 % financira iz prispevka Skupnosti. Število zaposlenih 31. decembra 2011 239 stalnih mest, določenih v načrtu delovnih mest, od tega 211 zasedenih. Drugi uslužbenci: — napoteni nacionalni strokovnjaki: 5 — pogodbeni uslužbenci: 99 — lokalni uslužbenci: NR Skupno število zaposlenih: 315 Ti opravljajo (približni podatki): — operativne dejavnosti: 160 — upravne naloge: 115 — obojne naloge: 40 Dejavnosti in storitve, zagotovljene v letu 2011 — Operativne pogodbe: 38 sklenjenih pogodb v skupni vrednosti 163,556 milijona EUR; — Upravne pogodbe: 17 sklenjenih pogodb (vključno s 7 skupnimi naročili) v skupni vrednosti 5,162 milijona EUR; — Donacije: 22 sklenjenih pogodb v skupni vrednosti 13,061 milijona EUR; — Izvrševanje proračuna: — 99,7 % za odobritve za prevzem obveznosti (99,7 % za operativne in 98,7 % za upravne), — 85,7 % za odobritve plačil (86,6 % za operativne in 79,6 % za upravne); — Javna naročila: — 2 za projekt ITER – 31,79 kIUA (enako vrednosti 50,135 milijona EUR) od skupno 1 135,9 kIUA vseh načrtovanih evropskih prispevkov v naravi, — 10 za dejavnosti širšega pristopa – 62,67 kBAUA (enako vrednosti 42,490 milijona EUR) od skupno 236,4 kBAUA, načrtovanih za vse evropske prispevke; — Pripisana vrednost ITER: 35,551 kIUA (enako vrednosti 56,066 milijona EUR). Vir: Podatki, ki jih je posredovalo Skupno podjetje.